Bya Hasifah Naava
Bbosa Sserunkuma abasinga gwe bamanyi nga Zubair olw’omuzannyo ogumaze ebbanga nga gulagibwa ku Bukedde tivvi ogwa Zubair. Bw’otunuulira firimu z’azannya ziraga omuntu alina omutima omubi.
Naye abaffe abamuli ku lusegere biki bye boogera ku katemba we? Mwannyina Faridah Nakitende agamba: Okuva mu buto Bbosa mwana musirise era ng’alwawo okunyiiga, kyatwewuunyisa nnyo okuwulira nti azannya firimu.
Katemba yamutandikira mu siniya naye nga tetukitwala ng’ekikulu kuba si ye muntu gwe wali ogamba nti alina ekitone ekyali awo. Tetwamusuubira nti alibeera awo n’akulaakulanya katemba we ne gufuuka omulimu.
Naye era okumukakasa nti ddala ali mu katemba yamala kundeetera katambi okwali firimu gye yasooka okuzannya saakikiriza era nagwawo ekigwo kuba bye nalaba sibimumanyiiko nga mwannyinaze. Firimu gye nasooka okulaba bagiyita Tomato Sauce mwe yazannyira nga yaggwa eddalu.
Bbosa okuzannya firimu kinsanyusa lwakuba ebitundu ebimu bye bamuwa bibi era waliwo abang’amba nti kirabika mwannyoko oyo alina omutima omubi olwa by’azannya.
Katemba ono yamuyingira mu busomyo ekibi nti tebakkiriziganya na mukyalawe era ekyavaamu maama w’abaana kunoba.
Natwala obuvunaanyizibwa ne nkubira mukyala waffe ne mmubuuza ekyamwawukanya ne mwannyinaze n’ang’amba nti tasobola kugumiikirizza kulaba nga Bbosa ali n’abawala abalala mu firimu nga bakola omukwano. Ate nga bw’agenda okukwata firimu amalayo ennaku eziwerera ddala nga takomyewo embeera gye yagamba nti tasobola kugigumiikiriza.
Bwe yamusaba katemba amuveemu Bbosa yagaana awo omukyala n’asibamu n’amulekera abaana babiri ng’omukulu wa myaka ena ate omuto w’ebiri. Bbosa yatoba n’abaana n’abeekuliza.”
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn